  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Глазкарысь 8 номеро гимназиез быдэсак выльдэм бере усьтӥзы. Школалэн юртэз, кытын 470 пиналъёс дышетско, 1959-тӥ арын пуктэмын, со дырысен рос-прос тупатъямын ӧй вал на. Со сярысь элькун тӧролэн но кивалтэтлэн пресс-службазы ивортӥз. Гимназиын кабинетъёсты ӧръёсъя люкизы. Технической предметъёсъя кабинетъёс куинетӥ этажын интыясько, гуманитарной предметъёсъя – кыкетӥ этажын, та кластерлэн шорсюлмыз лыдӟиськонни луиз. Озьы ик кыкетӥ этажын биолого-историко-географической кластер. Покчи классъёслы быдэс нырысетӥ этажез но кыкетӥ этажысь шутэтскон интыез висъязы. Школаын ужудысъёсын тодматсконъя кабинет но Нылпи кичӧлтонёсъя центр кылдытӥзы, выль техника но тӥрлыкъёс басьтӥзы. « Тупатъян ужъёс южтолэзе кутскизы но толсуре йылпумъяськизы. Программалы луыса вань борддоръёсты, вӧлдэтэз, выжъёсты выльдыны быгатӥмы. Со сяна, тӥрлыкъёс басьтон понна 15 миллион манет висъямын вал. Кабинетъёсы выль мебель, интерактивной панельёс, рельсовой доскаос, пыдкутчан возён шкафъёс, станокъёс, ыбылӥськон тир, нырысетӥ эмъюрттэт сётонъя тренажёр, ноутбукъёс но трос мукет арбериос басьтӥмы » Альберт Дюкин, Глазкарысь 8 номеро гимназилэн кивалтӥсез Тодэ вайытом, гимназиез «Модернизация школьных систем образования» программа улсын тупатъязы. 2023-тӥ арын 23 школаез выльдӥзы. 2024-2026 аръёсы ужъёсты эшшо 18 дышетсконниосын ортчытозы. Туэ Сьӧлта ёросысь Колёсур гуртысь, Алнаш ёросысь Байтэрек, Асан но Азамат гуртъёсысь, Кизнер ёросысь Ягулысь, Вавож ёросысь Какможысь, Можгаысь 6 номеро но Сарапулысь 15 номеро школаосты тупатъялозы.  Тегъёс: тупатъянужъёс школаос Глазкар Удмуртия  